Document ID: 32000D0585

Komission päätös,
tehty 7 päivänä syyskuuta 2000,
eläinten terveyttä ja kansanterveyttä koskevista vaatimuksista sekä eläinlääkärintodistuksista tarhatun tai luonnonvaraisen riistan lihan ja kaninlihan tuonnissa kolmansista maista ja komission päätösten 97/217/EY, 97/218/EY, 97/219/EY ja 97/220/EY kumoamisesta
(tiedoksiannettu numerolla K(2000) 2492)
(ETA:n kannalta merkityksellinen teksti)
(2000/585/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon eläinten terveyttä koskevista vaatimuksista yhteisön sisäisessä tuoreen siipikarjanlihan kaupassa ja tuonnissa kolmansista maista 26 päivänä kesäkuuta 1991 annetun neuvoston direktiivin 91/494/ETY(1), sellaisena kuin se on muutettuna direktiivillä 1999/89/EY(2), ja erityisesti sen 11, 12 ja 14 artiklan,
ottaa huomioon eläinten terveyttä ja kansanterveyttä koskevista vaatimuksista sellaisten tuotteiden yhteisön sisäisessä kaupassa ja yhteisöön tuonnissa, joita eivät koske direktiivin 89/662/ETY ja, taudinaiheuttajien osalta, direktiivin 90/425/ETY liitteessä A olevassa I luvussa mainittujen erityisten yhteisön säädösten kyseiset vaatimukset, 17 päivänä joulukuuta 1992 annetun neuvoston direktiivin 92/118/ETY(3), sellaisena kuin se on viimeksi muutettuna direktiivillä 97/79/EY(4), ja erityisesti sen 10 artiklan,
ottaa huomioon kansanterveyttä ja eläinten terveyttä koskevista ongelmista luonnonvaraisen riistan tappamisessa ja luonnonvaraisen riistan markkinoille saattamisessa 16 päivänä kesäkuuta 1992 annetun neuvoston direktiivin 92/45/ETY(5), sellaisena kuin se on viimeksi muutettuna direktiivillä 97/79/EY, ja erityisesti sen 16 artiklan 2 kohdan c alakohdan ja 3 kohdan,
sekä katsoo seuraavaa:
(1) Komission päätöksessä 97/217/EY(6), sellaisena kuin se on viimeksi muutettuna päätöksellä 2000/161/EY(7), säädetään kolmansien maiden ryhmistä, jotka voivat käyttää eläinlääkärintodistuksia luonnonvaraisen riistan lihan, tarhatun riistan lihan ja kaninlihan tuonnissa kolmansista maista.
(2) Komission päätöksessä 97/218/EY(8) säädetään eläinten terveyttä ja kansanterveyttä koskevista vaatimuksista sekä eläinlääkärintodistuksista luonnonvaraisen riistan lihan ja kaninlihan (lukuun ottamatta villisian lihaa) tuonnissa kolmansista maista.
(3) Komission päätöksessä 97/219/EY(9), sellaisena kuin se on viimeksi muutettuna päätöksellä 2000/162/EY(10), säädetään eläinten terveyttä ja kansanterveyttä koskevista vaatimuksista sekä eläinlääkärintodistuksista tarhatun riistan lihan ja kaninlihan tuonnissa kolmansista maista.
(4) Komission päätöksessä 97/220/EY(11) säädetään eläinten terveyttä ja kansanterveyttä koskevista vaatimuksista sekä kolmansista maista peräisin olevaa villisian lihaa koskevista eläinlääkärintodistuksista.
(5) Jotta kuulemismenettelyä ja Euroopan unionin lainsäädännön avoimuutta voitaisiin helpottaa ja eläinten terveyttä ja kansanterveyttä koskevia vaatimuksia sekä luonnonvaraisen ja tarhatun riistan lihan ja kaninlihan tuonnissa kolmansista maista käytettäviä eläinlääkärintodistuksia ajantasaistaa, pidetään tarpeellisena tehdä yksi ainoa päätös. Tämän vuoksi komission päätökset 97/217/EY, 97/218/EY, 97/219/EY ja 97/220/EY on kumottava.
(6) Koska kyseessä olevien viejämaiden on pantava täytäntöön uusi todistusjärjestelmä, sen täytäntöönpanolle olisi annettava riittävästi aikaa.
(7) Tätä päätöstä tarkastellaan uudelleen alkuperäalueiden eläinten terveystilanteen kehityksen ja ennen kaikkea tämän päätöksen soveltamisalaan kuuluvien yhteisön ja kolmansien maiden välisten sopimusten perusteella, erityisesti kun on kyse kansanterveyden ja eläinten terveyden suojelemiseksi toteutettavia toimenpiteitä elävien eläinten ja eläintuotteiden kaupassa koskevan Euroopan yhteisön ja Kanadan hallituksen välisen sopimuksen 5 artiklasta ja terveystoimenpiteitä kansanterveyden ja eläinten terveyden suojelemiseksi elävien eläinten ja eläintuotteiden kaupassa koskevan Amerikan yhdysvaltojen ja Euroopan yhteisön välisen sopimuksen 6 artiklasta.
(8) Tässä päätöksessä säädetyt toimenpiteet ovat pysyvän eläinlääkintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Tässä päätöksessä tarkoitetaan ilmaisulla "tarhatut riistalinnut" viiriäisiä, kyyhkysiä, fasaaneita, peltopyitä ja muita riistalintuja, lukuun ottamatta kanoja, kalkkunoita, helmikanoja, sorsia, ankkoja, hanhia ja sileälastaisia lintuja (ratitae).
2 artikla
1. Jäsenvaltioiden on sallittava seuraaviin luokkiin kuuluvan tuoreen lihan tuonti:
- muiden luonnonvaraisten sorkkajalkaisten riistaeläinten kuin sian liha, muut eläimenosat pois luettuina,
- muiden tarhattujen sorkkajalkaisten riistaeläinten kuin tarhattujen villisikojen liha,
- villisikojen liha, muut eläimenosat pois luettuina,
- tarhattujen villisikojen liha,
- luonnonvaraisten riistalintujen liha, ei kuitenkaan muut eläimenosat ellei riistalintua ole kynitty tai ellei siltä ole poistettu sisäelimiä,
- tarhattujen riistalintujen liha,
- seepranlihaksi määriteltävä luonnonvaraisten kavioeläinten liha, muut eläimenosat pois luettuina,
- kaneiksi ja jäniksiksi määriteltävien luonnonvaraisten jäniseläinten liha, muut eläimenosat pois luettuina ellei jäniseläintä ole nyljetty tai ellei siltä ole poistettu sisäelimiä,
- tarhattujen kanien liha,
- muiden luonnonvaraisten maalla elävien nisäkkäiden kuin jäniseläinten liha, muut eläimenosat pois luettuina,
jotka tuodaan liitteessä I mainitulta alueelta, jos ne täyttävät liitteen III mallin mukaisen asianomaisen terveystodistuksen vaatimukset, kuten tämän päätöksen liitteessä II säädetään.
2. Jäsenvaltioiden on sallittava luonnonvaraisten ja tarhattujen riistaeläinten lihan ja kaninlihan tuonti alueelleen alkuperämaasta, ellei liitteessä II edellytetyistä ja liitteessä IV kuvatuista erityisvaatimuksista muuta johdu. Viejämaan on osoitettava näiden erityisvaatimusten täyttyminen kunkin liitteessä III esitetyn todistusmallin V jaksossa.
3 artikla
Tämä asetus tulee voimaan 60 päivää sen jälkeen, kun se on julkaistu Euroopan yhteisöjen virallisessa lehdessä.
4 artikla
1. Kumotaan komission päätökset 97/217/EY, 97/218/EY, 97/219/EY ja 97/220/EY sinä päivänä, jona tämä päätös tulee voimaan, kuten 3 artiklassa säädetään.
2. Jäsenvaltioiden on sallittava tämän päätöksen soveltamisalaan kuuluvan ja komission päätöksissä 97/217/EY, 97/218/EY, 97/219/EY ja 97/220/EY säädettyjen vaatimusten mukaisesti tuotetun ja todistuksella varustetun tuoreen lihan tuonti 35 päivää 3 artiklassa mainitun päivämäärän jälkeen.
5 artikla
Tämä päätös on osoitettu kaikille jäsenvaltioille.
Tehty Brysselissä 7 päivänä syyskuuta 2000.

Labels: 3
17
5